Svava Johansen er eigandi fataverslunarkeðjunnar NTC og hefur hún starfað við kaupmennsku frá unga aldri . Hún á ekki langt að sækja kaupmennskuna , enda komin af kaupmönnum í báðar ættir . Í dag rekur hún 14 verslanir ásamt manni sínum , Birni Sveinbjörnssyni , framkvæmdastjóra NTC . „ Pabbi minn , Rolf Johansen , rak sitt fyrirtæki , RJC , í yfir fimmtíu ár . Fyrirtækið flutti inn stóran hluta af því víni , tóbaki og snyrtivörum sem til var í landinu á þeim tíma . Hann var slyngur samningamaður , mjög áhugasamur og vakandi yfir sínu fyrirtæki . Hann var hæsti skattgreiðandi mörg ár í röð og ég lærði mjög margt af honum . Afi minn í móðurætt , Ásgeir Ásgeirsson , rak síðan eina góða kjörbúð alla sína tíð í Þingholtsstræti . Hann vann þar alla daga og stundum amma mín líka . Ég hef tekið ólíka nálgun á hlutina og haft gaman af því að byggja upp , opna fleiri verslanir og stækka . Maður spyr sig stundum hvort sé betra , en ég held að það sé ekki til eitt rétt svar við því - það er mismunandi hvað hentar hverjum og einum . En það var vart hægt að finna hamingjusamari hjón en í litlu kjörbúðinni í Þingholtunum . Í föðurætt átti ég svo langafa sem var mikill útgerðarmaður á Höfn í Hornafirði og víðar á Austurlandi . Þessir tveir menn hafa alið af sér nokkra kaupmenn , en pabbi hefur haft mikil áhrif á mig í viðskiptum , " segir Svava . Sautján ára í SAUTJÁN NTC er byggt á grunni heildsölu sem stofnuð var um miðja síðustu öld . Félagið hóf verslunarrekstur árið 1976 , þegar verslunin SAUTJÁN var opnuð á Laugavegi 46 og stuttu seinna flutti hún á Laugaveg 51 . Svava hóf fyrst störf hjá SAUTJÁN aðeins sautján ára gömul . Með tíð og tíma óx SAUTJÁN og þegar verslanir voru orðnar margar og ólíkar þá var ákveðið að endurnefna móðurfélagið . Varð nafnið NTC fyrir valinu , en það stendur fyrir Northern Trading Company . NTC hefur síðan haldið áfram að vaxa og í dag rekur fyrirtækið fjórtán verslanir á höfuðborgarsvæðinu , og er meðalfjöldi starfsmanna fyrirtækisins um 130 . Auk þess lætur félagið framleiða eigin hönnun erlendis og það rekur sömuleiðis heildsölu sem selur m.a. fatnað og skó til verslana í Reykjavík og á landsbyggðinni . „ Ég kem að SAUTJÁN árið 1981 , þá enn í námi í Verslunarskóla Íslands . Ég kynntist þá fyrrverandi manninum mínum , en hann hafði rekið verslunina í nokkur ár þar á undan . Eftir að hafa lokið verzlunarprófinu ákvað ég að setja skólann á bið , það var orðið svo mikið að gera hjá okkur og ég vildi einbeita mér alfarið að rekstrinum . Á þessum tíma var ég einungis 18 ára , en mér þótti það ekkert tiltökumál . Ég er steingeit og það hefur oft verið sagt að við fæðumst fullorðnar . Það má segja að ég hafi verið þannig ; ábyrgðarfull ung manneskja . Mér fannst fatabransinn mjög spennandi og ég hef aldrei séð eftir því að hafa valið þessa vinnu fram yfir skólann , enda hef ég alltaf haft gríðarlegan áhuga á bæði viðskiptum og fatnaði , og þakka fyrir hve vel okkur hefur gengið í gegnum tíðina . Þegar ég var lítil og var að leika mér með vinkonum í búðarleik , þá vildi ég alltaf leika kaupmanninn . Ég hef því haft áhuga á kaupmennsku frá barnsaldri og tel mig heppna að hafa fengið að starfa við það sem mér finnst skemmtilegast - viðskipti og tísku , " segir Svava og bætir við : „ Það er auðvitað alltaf eitthvað ákveðið í tísku á hverjum tíma og okkur hafði tekist að ná vel utan um hvað var í tísku hverju sinni . Þess vegna var alltaf nóg að gera hjá okkur á Laugaveginum í byrjun ferðalagsins og reksturinn gekk mjög vel . Í kjölfarið uxum við hratt á Laugaveginum og árið 1987 var stór Gallerí 17 verslun opnuð í Kringlunni . Fljótlega bættum við svo fleiri verslunum í verslunarsafnið þar . Þann 15. nóvember árið 1990 opnuðum við svo stærstu Gallerí 17 verslunina , á Laugavegi 91 , en rýmið var um 2.400 fermetrar . Verslunin var þar í u.þ.b. tvo áratugi og þetta var spennandi verkefni ; að opna svona stóra svokallaða „ mini department store " á þremur verslunarhæðum , þar sem hægt var að nálgast svo marga ólíka hluti . Í húsinu var herra - og dömudeild auk þess var Cafe 17 kaffihús , stór undirfata - og snyrtivöruverslun , skóverslun , „ vintage " markaður , saumastofa , heildsala og skrifstofur NTC . Fólk hafði fyrst ekki trú á að verslun myndi ganga vel þar , en það var mjög mikið að gera hjá okkur í um 10 -15 ár . Kringlan var þarna í mikilli samkeppni við miðbæinn og jókst samkeppnin enn meira þegar Smáralindin var opnuð í október árið 2001 . En ég myndi segja að mesta breytingin í verslun hér á landi átti sér stað við opnun Kringlunnar árið 1987 . Ég gleymi ekki spenningnum þegar við opnuðum þann 13. ágúst 1987 klukkan átta um morguninn . Biðraðirnar voru svo langar að maður komst vart inn á svæðið . Í dag rekum við sjö verslanir þar og hefur Kringlan verið mjög gott markaðssvæði í mörg ár . Árið 2005 keyptum við rekstur verslunarinnar RETRO og breyttum henni í kvenfataverslunina Karakter . Verslunin er enn þar í dag og gengur mjög vel . Við rekum þrjár verslanir í Smáralind og er mikil uppsveifla þar í dag . Okkur þykir mjög rökrétt að reka verslanir inni í verslunarmiðstöðvum . Það er mikill kuldi á Íslandi flesta mánuði ársins og því er skiljanlegt að fólk leiti inn í hlýjuna . Á Íslandi eru þó mjög margir sem elska miðbæinn og vilja helst versla þar og koma um leið við á kaffihúsi eða veitingastað . Erlendum ferðamönnum hefur síðan fjölgað svo mikið síðastliðin átta ár að rekstrargrundvöllur er aftur orðinn mjög góður í miðbænum . Það er líka gaman að sjá hversu ólíkur verslunarmáti er í miðbænum miðað við verslunarmiðstöðvarnar . " Nánar er rætt við Svövu í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .